Ilmoitus neuvoston asetuksessa (EY) N:o 3286/94 tarkoitettuja kaupan esteitä koskevan tutkimusmenettelyn aloittamisesta Brasilian pinnoitettujen renkaiden tuonnissa harjoittamien kaupallisten käytäntöjen osalta

(2004/C 3/02)

Komissio vastaanotti 5. marraskuuta 2003 neuvoston asetuksen (EY) N:o 3286/94(1), jäljempänä "asetus", 4 artiklan mukaisen valituksen.

1. VALITUKSEN TEKIJÄ

Valituksen jätti BIPAVER (Bureau International Permanent des Associations de Vendeurs et Rechapeurs de Pneumatiques). BIPAVER on kansainvälinen kauppajärjestö, joka edustaa pinnoitettujen renkaiden valmistajien etuja EU:ssa. Siihen kuuluu kansallisia järjestöjä Tanskasta, Suomesta, Italiasta, Portugalista, Espanjasta, Ruotsista ja Yhdistyneestä kuningaskunnasta. Järjestöjen jäsenet ovat jäsenvaltioissa toimivia pinnoitettujen renkaiden valmistajia. BIPAVER jätti valituksen useiden yhteisön pinnoitettujen renkaiden valmistajien puolesta, jotka haluavat viedä pinnoitettuja renkaita Brasiliaan.

BIPAVER on järjestö, joka toimii yhteisön yritysten (pinnoitettujen renkaiden valmistajien) puolesta asetuksen 4 artiklan 1 kohdassa ja 2 artiklan 6 kohdassa tarkoitetussa merkityksessä.

2. TUOTE

Tarkasteltavana olevat tuotteet ovat pinnoitetut renkaat, jotka luokitellaan yhdistetyn nimikkeistön (CN) koodeihin 4012 11 , 4012 12 , 4012 13 ja 4012 19.

Tutkimus, jonka komissio aikoo aloittaa, voi myös kattaa muita tuotteita, joihin näyttää kohdistuvan samoja vaikutuksia kuin pinnoitettuihin renkaisiin. Kyseessä ovat erityisesti tuotteet, joiden osalta asianomaiset osapuolet, jotka ilmoittautuvat jäljempänä asetetuissa määräajoissa (ks. 8 kohta), antavat näytön siitä, että niihin sovelletaan väitettyjä käytäntöjä.

3. ASIA

Valitus koskee Brasilian väitetysti aiheuttamaa kaupan estettä, joka vaikuttaa haitallisesti yhteisön kyseessä olevan tuotteen vientiin Brasilian markkinoille.

Kiistelty Brasilian harjoittama käytäntö perustuu 25. syyskuuta 2000 annettuun Brasilian kehityksen, teollisuuden ja kansainvälisen kaupan ministeriön asetukseen Portaria N:o 8. Valituksen tekijän mukaan kyseisellä asetuksella kielletään pinnoitettujen renkaiden tuonti estämällä tuontilisenssien myöntäminen kulutushyödykkeinä tai raaka-aineena tuoduille pinnoitetuille renkaille. Lisäksi 14. syyskuuta 2001 annetulla presidentin asetuksella N:o 3919 tuotujen pinnoitettujen renkaiden tuonnista, markkinoinnista, kuljetuksesta, varastoinnista, hallussa pidosta ja varastossa pidosta annetaan 400 BRL (noin 120 euron) suuruinen sakko yksikköä kohti.

4. KAUPAN ESTEITÄ KOSKEVAT VÄITTEET

Valituksen tekijä väittää, että edellä mainitut Brasilian harjoittamat kaupalliset toimenpiteet kohtelevat tuotuja tuotteita ja kotimaisia samankaltaisia tuotteita eri tavalla, ja että ne ovat ristiriidassa Brasilian WTO-sopimuksen eli GATT 1994-sopimuksen III ja XI artiklan mukaisen velvoitteen kanssa. Valituksen tekijä pitää perusteettomina Brasilian väitteitä, että toimenpiteet ovat oikeutettuja ympäristöllisistä ja terveyden suojeluun liittyvistä syistä.

Valituksen tekijä väittää, että edellä mainittuja sakkoja ei sovelleta kotimaassa pinnoitettuihin renkaisiin eikä niiden tuotanto ole kiellettyä Brasiliassa. Syyskuun 27. päivänä 2001 hyväksytyssä asetuksessa Portaria N:o 133 säännellään pinnoitettujen renkaiden tuotantoa ja markkinointia Brasiliassa, poikkeuksena Brasiliassa ennen 1. tammikuuta 2004 tuotetut pinnoitetut renkaat. Valituksen tekijän mukaan Portaria N:o 133 on hyvin samanlainen kuin UNECE-asetukset 108 ja 109, jotka ovat kaksi kansainvälistä pinnoitettuja renkaita koskevaa standardia. Uruguayn pyynnöstä perustettu Mercosur-paneeli totesi, että Brasilian harjoittamat toimenpiteet eivät olleet Mercosuria koskevan lainsäädännön mukaisia. Vastaukseksi Brasilia poisti muista Mercosur-maista tuotuja pinnoitettuja renkaita koskevan kiellon 8. maaliskuuta 2002 annetulla asetuksella Portaria N:o 2. Helmikuun 11. päivänä 2003 annetulla presidentin asetuksella N:o 4592 vapautettiin muista Mercosur-maista tuotujen pinnoitettujen renkaiden tuonti edellä mainituista sakoista.

Näyttää siltä, että Brasilian kaupalliset käytännöt voivat olla ristiriidassa GATT 1994-sopimuksen I artiklan 1 kohdan, III artiklan 4 kohdan ja XI artiklan 1 kohdan kanssa eikä niitä oikeuteta XX artiklassa. Ne voivat olla myös kaupan teknisistä esteistä tehdyn sopimuksen 2 artiklan 1, 2 ja 4 kohdan kanssa ristiriidassa. Näin ollen näyttää olevan alustavaa näyttöä asetuksen 2 artiklan 1 kohdan mukaisesta kaupan esteestä.

5. EPÄSUOTUISIA KAUPALLISIA VAIKUTUKSIA KOSKEVA VÄITE

Valituksen tekijä väitti, että kiistetyt Brasilian kaupalliset toimenpiteet ovat aiheuttaneet yhteisön viennin huomattavaa laskua. Valituksen tekijä väittää, että kiellon käyttöönottoon saakka yhteisön vienti oli noin kaksi miljoonaa yksikköä vuodessa ja sen odotettiin kasvavan kolmeen miljoonaan. Yhteisön viejillä oli 25 prosentin osuus Brasilian autojen varaosamarkkinoista ennen kiellon käyttöönottoa. Kiellon jälkeinen kyseisen markkinaosuuden ja kahden miljoonan yksikön myynnin menetys muodostaa huomattavan osan yhteisön kokonaistuotannon vähenemisestä. Tilanne vaikutti eniten tuottajiin Yhdistyneessä kuningaskunnassa, Italiassa ja Espanjassa, joiden osuus Brasiliaan suuntautuvasta viennistä oli suurin.

Valituksen tekijä väittää erityisesti, että Brasilian toimenpiteet ovat johtaneet yritysten sulkemisiin ja työpaikkojen menetyksiin. Valituksessa annetaan esimerkkeinä kolme yritystä, joiden talous romahti, kun niiden vienti Brasiliaan loppui. Ne vähensivät satoja työpaikkoja. Valituksessa väitetään myös, että Brasilian kielto johti tuotannon, voittomarginaalien ja tuoton vähenemiseen sekä yksikkökustannusten nousuun niiden tuottajien osalta, jotka selvisivät Brasiliaan suuntautuneen vientinsä menetyksestä.

Valituksen tekijä korostaa lisäksi tuontikiellon brasilialaisille pinnoitettujen ja uusien renkaiden tuottajille antamaa suojaa ja uhkaa, jonka se muodostaa pinnoitettujen renkaiden yhteisön tuottajien työpaikkojen säilymiselle.

Kyseisessä tilanteessa näyttää olevan alustavaa näyttöä asetuksen 2 artiklan 4 kohdassa kuvatuista epäsuotuisista kaupallisista vaikutuksista.

6. YHTEISÖN ETU

Yhteisön yleisenä etuna on varmistaa, että sen kauppakumppanit jatkavat kansainvälisen kaupan sääntöjen noudattamista. Näin on erityisesti WTO-sopimuksen velvoitteiden noudattamisen osalta, koska kyseiset säännöt koskevat huomattavaa osaa kaupasta ja useita maita. Yhteisön erityisenä etuna on varmistaa, että Brasilian kaltainen merkittävä talous ja tärkeä kauppakumppani noudattaa sääntöjä. Tässä tapauksessa kyseessä ovat WTO-sopimuksen ydinperiaatteisiin kuuluvat velvoitteet. Yhteisö näyttäisi huonoa esimerkkiä, jos se ei tutkisi tässä tapauksessa väitettyä syrjintää, joka näyttää suosivan kotimaisia ja Mercosur-maista peräisin olevia tuotteita.

Lisäksi väitetyillä epäsuotuisilla kaupallisilla vaikutuksilla näyttää olevan huomattava vaikutus niihin yhteisön pinnoitettujen renkaiden tuottajiin, jotka harjoittivat vientiä Brasiliaan. Taloudellisiin seurauksiin kuuluvat tuotannon ja työpaikkojen menetys. Brasilian vientimarkkinat olivat erittäin tärkeät yhteisön tuotannonalalle ja niillä olisi huomattavaa kasvupotentiaalia, jos väitettyjä kaupan esteitä ei olisi. Sen vuoksi näyttää olevan elintärkeää suojella yhteisöstä vietävien pinnoitettujen renkaiden tasavertaista kohtelua Brasilian markkinoilla poistamalla väitetyt kaupan esteet.

Edellä sanotun perusteella katsotaan, että on yhteisön edun mukaista aloittaa tutkimusmenettely asetuksen 8 artiklan 1 kohdan mukaisesti.

7. MENETTELY

Kuultuaan asetuksella perustettua neuvoa antavaa komiteaa ja päätettyään sen jälkeen, että näyttö riittää perusteeksi tutkimusmenettelyn aloittamiselle tarkoituksena asiaan liittyvien oikeudellisten ja tosiasiallisten seikkojen tarkastelu ja että menettelyn aloittaminen on yhteisön edun mukaista, komissio on aloittanut tutkimusmenettelyn asetuksen 8 artiklan mukaisesti.

Asianomaiset osapuolet voivat ilmoittautua ja esittää kirjallisesti näkökantansa valituksessa esille otetuista seikoista, missä yhteydessä niiden on toimitettava myös asiaa tukeva näyttö.

Lisäksi komissio kuulee sellaisia osapuolia, jotka ovat sitä kirjallisesti pyytäneet ilmoittautumisen yhteydessä ja joihin menettelyn tulos vaikuttaa oleellisesti.

Tämä ilmoitus julkaistaan asetuksen 8 artiklan 1 kohdan a alakohdan mukaisesti.

8. MÄÄRÄAIKA

Kaikki asiaa koskevat tiedot ja kuulemispyynnöt olisi lähetettävä kirjallisina komissiolle viimeistään 30 päivän kuluessa tämän ilmoituksen julkaisemisesta seuraavaan osoitteeseen: European Commission Directorate-General for Trade Mr. Ignacio Garcia Bercero,

DG Trade D/3

CHAR 9/74

Rue de la Loi/Wetstraat 200

B - 1049 Bruxelles/Brussel Faksi (32-2) 299 32 64

(1) Neuvoston asetus (EY) N:o 3286/94, annettu 22 päivänä joulukuuta 1994, yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi (EYVL L 349, 31.12.1994, s. 71). Asetus sellaisena kuin se on viimeksi muutettuna asetuksella (EY) N:o 356/95 (EYVL L 41, 23.2.1995, s. 3).